b'\n_START_ARTICLE_\nADC Airlinesin lento 53\n_START_SECTION_\nLentokone\n_START_PARAGRAPH_\nOnnettomuuskone oli Boeingin valmistama 737-2B7, jonka voimalaitteina oli kaksi Pratt & Whitney JT8D-17A -suihkumoottoria. Se lensi ensilentonsa 27. syyskuuta 1983 ja toimitettiin lokakuussa 1983 USAirille. Helmikuussa 1999 kone siirtyi nimens\xc3\xa4 US Airwaysiksi muuttaneen yhti\xc3\xb6n omistamalle MetroJet-halpalentoyhti\xc3\xb6lle. Syyskuussa 2003 kone toimitettiin ADC Airlinesille, joka vuokrasi sen yhdysvaltalaiselta Celtic Capitalilta._NEWLINE_Koneella oli lennetty onnettomuuteen menness\xc3\xa4 44\xc2\xa0465 lentoa ja 56\xc2\xa0411 tuntia 9 minuuttia. Edellinen raskas huolto oli tehty 28. hein\xc3\xa4kuuta 2005, jolloin lentotunteja oli 54\xc2\xa0337. Seuraava raskas huolto olisi tehty joko 27. tammikuuta 2007 tai 57\xc2\xa0337 tunnin t\xc3\xa4ytytty\xc3\xa4.\n_START_SECTION_\nTapahtumat\n_START_PARAGRAPH_\nOnnettomuusp\xc3\xa4iv\xc3\xa4n aamuna kone oli Calabarissa, jonne se oli saapunut edellisen\xc3\xa4 iltana. P\xc3\xa4iv\xc3\xa4n ensimm\xc3\xa4inen lento oli Calabarista Lagosiin, jonne kone saapui kello 8.25 (kaikki ajat paikallista aikaa). Lagosissa kone tankattiin ja matkustamomiehist\xc3\xb6 vaihtui. Lagosista kone l\xc3\xa4hti lennolle 63 Abujaan 9.29 ja laskeutui kello 10.20. Abujassa koneeseen tankattiin 5\xc2\xa0000 litraa polttoainetta, jota koneen tankeissa oli sen j\xc3\xa4lkeen kaikkiaan 11\xc2\xa0000 kilogrammaa._NEWLINE_Matkustajien noustua koneeseen lentoasemalla alkoi sataa, ja miehist\xc3\xb6 sulki ovet. Maahuolintahenkil\xc3\xb6st\xc3\xb6\xc3\xa4 oli kuitenkin viel\xc3\xa4 koneessa, ja sateen tauottua ovet avattiin ja heid\xc3\xa4t p\xc3\xa4\xc3\xa4stettiin ulos, mink\xc3\xa4 j\xc3\xa4lkeen lent\xc3\xa4j\xc3\xa4t pyysiv\xc3\xa4t lennonjohdolta lupaa moottorien k\xc3\xa4ynnist\xc3\xa4miseen. Lento 53 sai k\xc3\xa4ynnistysluvan kello 11.15 ja rullausluvan 11.21. Heti rullausluvan saatuaan lent\xc3\xa4j\xc3\xa4 kysyi lennonjohdolta tuulioloista, ja h\xc3\xa4nelle kerrottiin tuulen nopeuden olevan kahdeksan solmua ja suunnan vaihtelevan. Pian t\xc3\xa4m\xc3\xa4n j\xc3\xa4lkeen tuuli oli yltynyt jo 15 solmuun, ja lennonjohto varoitti miehist\xc3\xb6\xc3\xa4 tuulenpuuskista. Sill\xc3\xa4 hetkell\xc3\xa4 tuulen nopeus oli 35 solmua, mutta jo minuuttia my\xc3\xb6hemmin en\xc3\xa4\xc3\xa4 28 solmua._NEWLINE_Kone saapui kiitotielle kello 11.25, ja lennonjohto antoi tuulen nopeudeksi 15 solmua. Kent\xc3\xa4ll\xc3\xa4 olleen toisen koneen lent\xc3\xa4j\xc3\xa4 sanoi radioon nopeuden olevan todellisuudessa l\xc3\xa4hemp\xc3\xa4n\xc3\xa4 35 solmua ja ilmoitti samalla j\xc3\xa4\xc3\xa4v\xc3\xa4ns\xc3\xa4 odottamaan s\xc3\xa4\xc3\xa4n paranemista. Lento 53 sen sijaan pyysi l\xc3\xa4ht\xc3\xb6lupaa. Juuri ennen lentoonl\xc3\xa4ht\xc3\xb6\xc3\xa4 miehist\xc3\xb6 kuittasi tiedon siit\xc3\xa4, ett\xc3\xa4 odotettavissa oli tuuliv\xc3\xa4\xc3\xa4nteit\xc3\xa4. Kone l\xc3\xa4hti liikkeelle kello 11.29. L\xc3\xa4ht\xc3\xb6kiidon aikana alkoi rankkasade. Kone saavutti etuk\xc3\xa4teen lasketun lentoonl\xc3\xa4ht\xc3\xb6nopeuden vasta lentoonl\xc3\xa4hd\xc3\xb6n j\xc3\xa4lkeen, nelj\xc3\xa4 sekuntia laskutelineiden nostamisen j\xc3\xa4lkeen._NEWLINE_Kaksi sekuntia my\xc3\xb6hemmin tuuliv\xc3\xa4\xc3\xa4nnevaroitus k\xc3\xa4ynnistyi, kun lentoonl\xc3\xa4hd\xc3\xb6n aikana vallinnut vastatuuli muuttui \xc3\xa4killisesti my\xc3\xb6t\xc3\xa4iseksi. T\xc3\xa4m\xc3\xa4 heikensi huomattavasti koneen suorituskyky\xc3\xa4 ja siiven tuottamaa nostetta. Miehist\xc3\xb6 reagoi tilanteeseen nostamalla koneen nokkaa yl\xc3\xb6sp\xc3\xa4in, 30\xe2\x80\x9335 asteen kulmaan, mik\xc3\xa4 oli huomattavasti kriittist\xc3\xa4 kulmaa suurempi. Suuren nousukulman vuoksi ilmavirta moottoreihin h\xc3\xa4iriintyi niin, ett\xc3\xa4 moottorien turbiinien lavat alkoivat sakata. Hetke\xc3\xa4 my\xc3\xb6hemmin lentokone sakkasi ja alkoi menett\xc3\xa4\xc3\xa4 korkeutta kovaa vauhtia. Koneen vasen siipi osui ensin puun oksaan, mink\xc3\xa4 j\xc3\xa4lkeen kone sy\xc3\xb6ksyi maissipellolle. Kone osui maahan nokka alhaalla ja rajusti vasemmalle kallistuneena kello 11.30. Lento ehti kest\xc3\xa4\xc3\xa4 vain 76 sekuntia._NEWLINE_Pian koneen l\xc3\xa4hdetty\xc3\xa4 lentoon lennonjohto kehotti miehist\xc3\xb6\xc3\xa4 vaihtamaan taajuutta, mutta ei saanut kuittausta. My\xc3\xb6sk\xc3\xa4\xc3\xa4n l\xc3\xa4hestymis- ja aluelennonjohdon tai lentoasemalla olleiden muiden lentokoneiden yhteydenottoihin ei vastattu. Kello 11.38 lennonjohtajat saivat puhelimitse tiedon maahansy\xc3\xb6ksyst\xc3\xa4. Abujan lentokentt\xc3\xa4palokunnasta l\xc3\xa4hti onnettomuuspaikalle kymmenen palomiest\xc3\xa4, mutta heid\xc3\xa4n autonsa juuttui ja he joutuivat sammuttamaan palopes\xc3\xa4kkeit\xc3\xa4 20 k\xc3\xa4sisammuttimella._NEWLINE_Maahansy\xc3\xb6ksyn seurauksena kone hajosi osiin, ja koneen keskiosa ja oikea siipi syttyiv\xc3\xa4t tuleen. Koneen per\xc3\xa4st\xc3\xa4 pieni osa s\xc3\xa4ilyi sen verran ehj\xc3\xa4n\xc3\xa4, ett\xc3\xa4 siell\xc3\xa4 istuneet kahdeksan matkustajaa ja yksi lentoem\xc3\xa4nt\xc3\xa4 selvisiv\xc3\xa4t onnettomuudesta. Kaikki muut 96 koneessa ollutta sen sijaan menehtyiv\xc3\xa4t maahansy\xc3\xb6ksyss\xc3\xa4 ja sit\xc3\xa4 seuranneessa tulipalossa.\n_START_SECTION_\nOnnettomuuden syyt\n_START_PARAGRAPH_\nJulkaisemassaan loppuraportissa Nigerian onnettomuustutkintavirasto totesi onnettomuuden p\xc3\xa4\xc3\xa4asiallisiksi syiksi lent\xc3\xa4j\xc3\xa4n p\xc3\xa4\xc3\xa4t\xc3\xb6ksen l\xc3\xa4hte\xc3\xa4 lentoon huonossa s\xc3\xa4\xc3\xa4ss\xc3\xa4 sek\xc3\xa4 v\xc3\xa4\xc3\xa4r\xc3\xa4n reagoinnin koneen jouduttua tuuliv\xc3\xa4\xc3\xa4nteeseen, mist\xc3\xa4 seurasi sakkaus, josta konetta ei saatu oikaistua. Onnettomuuden syntyyn vaikutti my\xc3\xb6s se, ett\xc3\xa4 miehist\xc3\xb6n koulutuksessa oli k\xc3\xa4ytetty v\xc3\xa4\xc3\xa4ri\xc3\xa4 menetelmi\xc3\xa4, kun opetettiin toimintaa tuuliv\xc3\xa4\xc3\xa4nteess\xc3\xa4, eik\xc3\xa4 ADC Airlines ollut m\xc3\xa4\xc3\xa4ritt\xc3\xa4nyt lent\xc3\xa4jilleen toimintaohjeita huonossa s\xc3\xa4\xc3\xa4ss\xc3\xa4 lent\xc3\xa4miseen. Lis\xc3\xa4ksi teht\xc3\xa4vien jako lent\xc3\xa4j\xc3\xa4n ja per\xc3\xa4miehen v\xc3\xa4lill\xc3\xa4 ei ollut toimintaohjeiden mukainen, mik\xc3\xa4 vaikeutti koneen hallintaa.\n_START_SECTION_\nSeuraukset\n_START_PARAGRAPH_\nTutkintaraportissaan Nigerian onnettomuustutkintavirasto antoi viisi suositusta Nigerian ilmailuviranomaisille. Se kehotti valvomaan, ett\xc3\xa4 lent\xc3\xa4j\xc3\xa4t on koulutettu toimimaan tuuliv\xc3\xa4\xc3\xa4nteiss\xc3\xa4 ja ett\xc3\xa4 koulutus on tehty oikeilla menetelmill\xc3\xa4, sek\xc3\xa4 varmistamaan, etteiv\xc3\xa4t lennonopettajat ja -kouluttajat toimi itse tarkastuslent\xc3\xa4jin\xc3\xa4 koulutuksessa. Lis\xc3\xa4ksi ilmailuviranomaisia kehotettiin huolehtimaan siit\xc3\xa4, ett\xc3\xa4 maan lentoasemille asennettaisiin tuuliv\xc3\xa4\xc3\xa4nteist\xc3\xa4 varoittavat laitteet mahdollisimman pian. Yksi suositus oli, ett\xc3\xa4 lentoyhti\xc3\xb6iden toimintak\xc3\xa4sikirjat tulisi hyv\xc3\xa4ksy\xc3\xa4 vain, jos niiss\xc3\xa4 on riitt\xc3\xa4v\xc3\xa4n tarkat toimenpiteet kaikkia tilanteita, my\xc3\xb6s huonoa s\xc3\xa4\xc3\xa4t\xc3\xa4, varten. Suosituksista viimeinen kehotti ilmailuviranomaisia tarkastamaan tarkemmin ulkomailla my\xc3\xb6nnetyt lupakirjat ennen niiden vahvistamista._NEWLINE_Lennon 53 maahansy\xc3\xb6ksy oli kolmas vakava lento-onnettomuus Nigeriassa vuoden sis\xc3\xa4\xc3\xa4n. Jo edellisten kahden onnettomuuden j\xc3\xa4lkeen presidentti Olusegun Obasanjo oli luvannut parantaa maan lentoturvallisuutta muun muassa kitkem\xc3\xa4ll\xc3\xa4 ilmailualalta korruptiota ja m\xc3\xa4\xc3\xa4r\xc3\xa4\xc3\xa4m\xc3\xa4ll\xc3\xa4 lentoyhti\xc3\xb6ille ylim\xc3\xa4\xc3\xa4r\xc3\xa4isi\xc3\xa4 tarkastuksia. Lennon 53 onnettomuutta seuranneen painostuksen my\xc3\xb6t\xc3\xa4 h\xc3\xa4nen oli lopulta siirrett\xc3\xa4v\xc3\xa4 liikenneministeri Babaola Borishade muihin teht\xc3\xa4viin.'